ང་ལ་ངོ་ཤེས་མང་བོ་ཞིག་ཡོད་མོད་ངས་རྒྱུན་དུ་དེ་ཚོར་འབྲེལ་བ་བྱེད་ཀྱིན་མེད།ཅིའི་ཕྱིར་ཅེ་ན།ང་ནི་མིའི་འབྲེལ་འདྲིས་གཙོར་འཛིན་ཞིང་བརྩེ་བ་བཅོས་མ་ཞིག་གིས་གྲོགས་དང་རྒན་སོགས་ངོ་དགའ་དང་དགོས་དབང་གི་སྐད་ཆ་གང་ཡག་གིས་རང་ཉིད་ཡར་འདེགས་པར་དགའ་བའི་མི་དེ་ཚོའི་གྲས་སུ་གཏན་ནས་མི་ཐེ།ད་དུང་རྩོམ་ཁོ་ན་ལ་ཉི་མ་བཏང་བའི་ལོ་ངོ་དྲུག་བདུན་པོ་འདིའི་རིང་ལ་ངས་མིང་ཡོད་མེད་དང་དོན་ཡོད་མེད་གཉིས་ཀྱི་རྩོམ་གྲོགས་ཀྱང་མང་བོ་ཞིག་ངོ་ཤེས་ཤིང་།ཕན་ཚུན་ལ་སེམས་ཀྱིས་སྙོར་བ་ཡོད་ལ་ཕན་ཚུན་ལ་མི་དགའ་བའི་བརྟུལ་ཞུགས་བཟུང་བའང་ཡོད་ངེས།རྩོམ་འབྲིའི་ལམ་བུ་འདི་ཡང་ད་ལྟ་སྤྱི་ཚོགས་ཀྱིས་ལོག་ལམ་ཞིག་ཏུ་འདེད་ཀྱིན་ཡོད་པ་འདྲ་སྟེ།དཔེར་ན་ངོ་ཤེས་ཀྱིས་ངོ་ཤེས་ལ་བསྟོད་ཅིང་ངོ་ཤེས་སྤུར་བ་སོགས་གོམས་གཤིས་སུ་ཆགས་ཤིང་རྒན་པས་རྒན་པར་ངོ་དགའ་བྱེད་ཅིང་གཞོན་པ་མིག་ནང་དུ་མི་འཇོག་པ་ལྟ་བུ།ཡང་རྩོམ་སྒྲིག་ཁང་རེ་ཟུང་གིས་ངེས་གཏན་གྱི་མིང་ཡོད་པ་འགའི་ངོ་ཆོད་ཀྱིན་མེད་པ་འདྲ་སྟེ་རྩོམ་གྱི་སྤུས་ཀ་དང་མདུན་ལམ་ལ་གཏན་ནས་སེམས་ཁྲལ་བྱེད་ཀྱིན་པ་དེ་འདྲ་རང་རེད།ང་རང་དགའ་བའི་དོན་དག་ཅིག་ཡོད་པ་ནི་ང་ཚོའི་མཐོ་འབྲིང་གི་འཛིན་གྲྭའི་ནང་དུ་ད་ལྟ་ད་དུང་ཡང་རྩོམ་དང་འབྲེལ་ཐག་མ་བཅད་པའི་སློབ་གྲོགས་འགའ་འདུག་སྟེ།དཔེར་ན་ཁྱོད་དང་ང་།གུ་རུ་འོད་གསལ།སངས་རྒྱས་དོན་འགྲུབ།བྲ་བཙུན་ཚེ་ལྟ་བུ།